BILAG TIL DEN LOVGIVNINGSMÆSSIGE BESLUTNING

ERKLÆRINGER FRA KOMMISSIONEN

Den lineære reduktionsfaktor

EU ETS er EU's vigtigste redskab til at nå EU's klimamål om at begrænse den globale gennemsnitlige temperaturstigning til et godt stykke under 2 oC over det førindustrielle niveau, som også blev vedtaget inden for rammerne af Parisaftalen. I overensstemmelse med dette mål og 2030-rammen for klima- og energipolitikken er revisionen af EU ETS og forhøjelsen af den lineære reduktionsfaktor fra 1,74 % til 2,2 % de første skridt på vejen mod opfyldelsen af EU's mål om at reducere drivhusgasemissionerne med mindst 40 % frem til 2030. Kommissionen erkender, at der er behov for en større og mere ambitiøs indsats for at opnå EU's 2050 mål for reduktion af drivhusgasemissioner i overensstemmelse med de langsigtede mål i Parisaftalen, og i dens konsekvensanalyse, som ledsager 2030-rammen for klima- og energipolitikken, fastslås det, at der for ikke at overstige dette niveau kræves en yderligere forhøjelse af den lineære reduktionsfaktor frem til 2050. Som led i enhver fremtidig gennemgang af dette direktiv lover Kommissionen at overveje en forhøjelse af den lineære reduktionsfaktor i lyset af den internationale udvikling, idet der opfordres til en stramning af EU's politikker og foranstaltninger.

Emissioner fra søtransport

Kommissionen noterer sig Europa-Parlamentets forslag. Det forventes, at IMO i april 2018 træffer afgørelse om den første strategi for nedbringelse af drivhusgasemissioner fra skibe. Kommissionen vil hurtigt vurdere og aflægge rapport om denne strategi, navnlig dens mål om nedbringelse af emissioner og listen over foranstaltninger til at nå disse mål, herunder tidsplanen for vedtagelse af sådanne foranstaltninger. Den vil i den forbindelse overveje, hvilke næste skridt der er nødvendige for at sikre et rimeligt bidrag fra sektoren, herunder det videre forløb, som er foreslået af Parlamentet. I forbindelse med nye lovgivningsmæssige foranstaltninger om drivhusgasemissioner fra søfart vil Kommissionen behørigt vurdere ændringsforslag, der vedtages af Europa-Parlamentet på dette område.

Retfærdig omstilling i kul- og kulstofintensive regioner

Kommissionen gentager tilsagnet om at udvikle et særligt initiativ, der giver skræddersyet støtte til en retfærdig omstilling i kul- og kulstofintensive regioner i de berørte medlemsstater.

I denne henseende vil den arbejde i partnerskab med de berørte parter i disse regioner med henblik på at yde vejledning, navnlig for så vidt angår adgang til og brug af de relevante midler og programmer, og tilskynde til udveksling af god praksis, herunder drøftelser om handlingsplaner for industrien og behov for omskoling.

CO2-opsamling og -anvendelse

Kommissionen noterer sig Europa-Parlamentets forslag om at fritage de emissioner, der er verificeret som opsamlet og anvendt på en måde, der sikrer permanent binding, fra kravene om kvotereturnering i henhold til EU ETS. Disse teknologier er på nuværende tidspunkt ikke tilstrækkeligt udviklede til, at der kan træffes afgørelse om deres fremtidige lovgivningsmæssige behandling. I lyset af det teknologiske potentiale ved CO2-opsamling og -anvendelse forpligter Kommissionen sig til at overveje den lovgivningsmæssige behandling heraf i løbet af den næste handelsperiode med henblik på at undersøge, om det i forbindelse med en eventuel fremtidig revision af direktivet er relevant at ændre den lovgivningsmæssige behandling. I denne forbindelse vil Kommissionen tage behørigt hensyn til disse teknologiers potentiale til at bidrage til betydelige emissionsreduktioner, uden at det går ud over EU ETS' miljømæssige integritet.